Paret Maritain flyttet til Heidelberg i 1907. Maritain studerte der biologi under Hans Driesch. Dennes teorier omkring neovitalisme appellerte til Maritain på grunn av nærhet til Bergson. På denne tid ble Raissa syk, og mens hun frisknet til igjen introduserte deres åndelige rådgiver, en dominikanermunk ved navn Humbert Clérissac, henne til Thomas av Aquinos skrifter. Hun ble så interessert at hun i sin tur fikk sin mann til å sette seg inn i hans skrifter. I Thomas fant de en mengde innsikter og idéer som harmonerte med deres egne.